ตรึงราคาน้ำมันดีเซลไว้ที่ไม่เกิน 30 บาทต่อลิตร
นายสุพัฒนพงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน กล่าวภายหลังการประชุมคณะรัฐมนตรี ว่าในส่วนของราคาน้ำมันที่มีการปรับตัวสูงขึ้นในขณะนี้ รัฐบาลก็ได้เข้าไปดูแลด้วยการตรึงราคาไว้ไม่ให้เกิน 30 บาท/ลิตร ด้วยปรับลดการจัดเก็บเงินเข้ากองทุนน้ำมัน ส่วนจะมีการปรับลดเพิ่มเติมด้วยการลดการจัดเก็บภาษีสรรพสามิต หรือโครงสร้างราคาน้ำมันด้านอื่นอีกหรือไม่นั้นต้องดูตามความเหมาะสม เพราะรัฐบาลต้องดูความเหมาะสมในทุกด้านที่มีผลกับประชาชน ซึ่งไม่ใช่เพียงแต่ราคาน้ำมันเชื้อเพลิง แต่ยังมีเรื่องพลังงานด้านอื่นๆ ที่ใช้ในชีวิตประจำวันอีกด้วย ทั้งนี้เชื่อว่าภายหลังมาตรการผ่อนคลายเริ่มทยอยออกมาแล้ว จะทำให้เศรษฐกิจเริ่มกลับมาขับเคลื่อนได้ดีขึ้น ซึ่งจะทำให้เศรษฐกิจมวลรวมของประเทศในปี 2564 เป็นไปตามเป้าที่คาดเอาไว้ว่าจะเติบโตได้ถึงร้อยละ 1นอกจากนี้ รองนายกรัฐมนตรี ยังกล่าวอีกว่า ในส่วนของโครงการกระตุ้นเศรษฐกิจที่ได้ออกมาก่อนหน้านี้แล้วนั้นจะมีการเพิ่มเติมสิทธิประโยชน์อย่างต่อเนื่อง อาทิ โครงการคนละครึ่ง ที่จะมีการเติมวงเงินให้ตั้งแต่ช่วงเดือนพฤศจิกายนนี้ อีก 1,500 บาท